Valdajaus nacionalinis parkas

Valdajaus nacionalinis parkas () – saugoma gamtos sritis Rusijoje, Naugardo srityje, Valdajaus aukštumoje. Įsteigtas 1998 m.

Parkas skirtas apsaugoti vaizdingą Valdajaus aukštumą su ežerynais, kalvomis, miškais, retų augalų ir gyvūnų buveinėmis, istoriniu ir archeologiniu paveldu. Parke telkšo apie 200 ežerų, iš jų 56 didesni, nei 20 ha (didžiausi – Valdajaus ežeras, Seligeras, Veljo). 86 % parko ploto dengia miškai – daugiausia eglynai, pušynai, beržynai, yra ąžuolynų, uosynų. Daug aukštapelkių. Sutinkama būdinga miškų juostos gyvūnija – šernai, briedžiai, stirnos, lapės, lūšys, lokiai, kiškiai, barsukai, kiaunės, voverės, bebrai, ūdros, įvairios paukščių rūšys (tarp jų – retos: kilnusis erelis, gyvatėdis, didysis apuokas, juodasis gandras, sakalas keleivis, erelis žuvininkas, jūrinė šarka, didysis erelis rėksnys).

Be to, parke yra 82 archeologijos paminklai (piliakalniai, kapinynai, priešistorinės stovyklavietės), 9 saugomi sodai ir parkai (prie dvarų), 22 architektūros paminklai (tarp jų – Valdajaus Šv. Ivero vyrų vienuolynas Selvicų saloje). Valdajaus ežerynas nuo seno pamėgtas Rusijos rašytojų, poetų, dailininkų, kompozitorių, dabar čia plėtojamas turizmas.

Šaltiniai 

Rusijos nacionaliniai parkai
Naugardo sritis